บอร์ด DDD ไฟเขียวซื้อหุ้นกลุ่มบริษัท “คิวรอน” 76% ลุยต่อยอดธุรกิจสุขภาพ-ความงาม
บอร์ด DDD ไฟเขียวซื้อหุ้นกลุ่มบริษัท “คิวรอน” 76% ลุยต่อยอดธุรกิจสุขภาพ-ความงาม
บอร์ด DDD ไฟเขียวซื้อหุ้นกลุ่มบริษัท “คิวรอน” 76% ลุยต่อยอดธุรกิจสุขภาพ-ความงาม
18 ธ.ค. 2562

นายปิยวัชร ราชพลสิทธิ์ ประธานเจ้าหน้าที่สายงานบัญชีและการเงิน บริษัท ดู เดย์ ดรีม จำกัด (มหาชน) หรือ DDD เปิดเผยว่า บริษัทได้รับอนุมัติจากการประชุมคณะกรรมการบริษัทเมื่อวันที่ 17 ธันวาคม 2562 ให้เข้าทำรายการซื้อหุ้นสามัญของ บริษัท คิวรอน จำกัด และ บริษัท อเล็กซี่ เทรนนิ่ง แอนด์ คอนซัลติ้ง จำกัด (กลุ่มบริษัท “คิวรอน”) จำนวน 76% ของหุ้นที่ออกและจำหน่ายแล้ว
โดยการเข้าทำรายการซื้อหุ้นของกลุ่มบริษัทคิวรอนในครั้งนี้ จะเป็นก้าวที่สำคัญในการขยายธุรกิจด้านสุขภาพและความงามของ DDD ในประเภทสินค้าใหม่ซึ่งมีตลาดขนาดใหญ่ทั้งในธุรกิจอุปกรณ์ดูแลผมและผลิตภัณฑ์ดูแลช่องปากผ่านแบรนด์สินค้าซึ่งเป็นที่นิยมและได้รับการตอบรับที่ดีจากผู้บริโภคอย่างต่อเนื่อง เช่น อุปกรณ์จัดแต่งทรงผม LESASHA และ ยาสีฟัน SPARKLE อีกทั้งยังสามารถใช้ประโยชน์จากทรัพยากรบุคคลที่เชี่ยวชาญในการให้ความรู้และคำแนะนำด้านการขาย การสาธิตสินค้า และตัวแทนขายต่างๆ
นอกจากนี้ธุรกรรมดังกล่าวยังจะช่วยให้เกิดการทำงานร่วมกันเพื่อเพิ่มความสามารถในการแข่งขัน(Synergy) เช่น การใช้ประโยชน์จากความเชี่ยวชาญในการขายผ่านช่องทาง Online ของคิวรอน การนำผลิตภัณฑ์ของกลุ่มบริษัท “คิวรอน” ส่งออกไปจำหน่ายยังต่างประเทศ ผ่านผู้จัดจำหน่าย(Distributor) ของบริษัท การขายและแนะนำสินค้าจากบุคลากรทางการขายที่มีคุณภาพให้เกิดประโยชน์สูงสุดร่วมกัน และยังช่วยให้กลุ่มบริษัทมีอำนาจต่อรองที่ดีขึ้นกับคู่ค้าต่างๆ รองรับการเติบโตของธุรกิจในอนาคต เพื่อสร้างโอกาสในการทำกำไร และสร้างผลการดำเนินงานให้เติบโตอย่างมั่นคง